PMIndiaData/PMIndiaSum huggingface dataset:
पंतप्रधानांनी वाराणसी येथील अधिकारिता शिबिरात उपकरणांचे वितरण केले, महामना एक्सप्रेसला हिरवा झेंडा दाखवला

पंतप्रधान नरेंद्र मोदी यांनी आज वाराणसी येथे सामाजिक अधिकारिता शिबिरात उपस्थित राहून मदत सहाय्य आणि उपकरणांचे वितरण केले. या वितरण सामुग्रीमध्ये शिवणयंत्रे, ब्रेल किट्‌स, श्रवणयंत्रे, स्मार्ट केन्स आणि अन्य स्मार्ट उपकरणांचा समावेश होता. लाभार्थींमध्ये विभिन्न विकलांग व्यक्ती आणि विधवांचा समावेश होता. यावेळी पंतप्रधान नरेंद्र मोदी यांनी पंतप्रधानपदाची शपथ घेण्यापूर्वी केलेल्या भाषणाची आठवण करुन दिली, ज्यात ते म्हणाले होते की त्यांचे सरकार गरीब आणि वंचितांच्या सेवेसाठी समर्पित असेल. ते म्हणाले की केंद्र सरकारने या दिशेने अनेक पावले उचलली आहेत. आपले सरकार सत्तेत आल्यापासून आतापर्यंत अशा प्रकारची सुमारे 1800 शिबिरे देशभरात झाली आहेत असे पंतप्रधान यावेळी म्हणाले. यापूर्वीच्या सरकारांच्या कालावधीत झालेल्या शिबिरांच्या तुलनेत हा आकडा खूपच मोठा असल्याचे त्यांनी सांगितले. या शिबिरांमुळे उपकरणांच्या वाटप प्रक्रियेतील दलालांना आळा बसल्याचे ते म्हणाले. प्रशासनात शिस्त आणल्‍यामुळे आणि दलालांना अटकाव झाल्यामुळे चारही बाजूने हल्ले होत आहेत असे ते म्हणाले. या हल्ल्यांमुळे गरीब आणि दुर्बल घटकांची सेवा करण्याच्या मार्गापासून आपण विचलित होणार नाही असेही त्यांनी स्पष्ट केले. दैनंदिन वापरात अपंग व्यक्तींसाठी “दिव्यांग” हा शब्द वापरण्याबाबत त्यांनी विस्ताराने भूमिका मांडली ते म्हणाले की त्यांच्या व्यंगावर भर न देता त्यांच्यातल्या वैशिष्टयपूर्ण क्षमतेवर भर द्यायला हवा. दिव्यांग व्यक्तींना सहज फिरता यावे यासाठी सरकारने सुरु केलेल्या सुगम्य भारत अभियानाची पंतप्रधानांनी माहिती दिली. अत्याधुनिक प्रवासी सुविधा असलेली महामना एक्सप्रेस सुरु केल्याबद्दल त्यांनी रेल्वेचे अभिनंदन केले. या कार्यक्रमाला येणाऱ्या काही दिव्यांग लाभार्थींच्या बसला झालेल्या अपघाताबाबत त्यांनी माहिती दिली. मंत्री आणि अधिकारी रुग्णालयात पोहोचले असून जखमींची काळजी घेण्यात येईल असे पंतप्रधान म्हणाले. किरकोळ दुखापत होऊनही या कार्यक्रमाला उपस्थित राहिलेल्या व्यक्तींची त्यांनी भेट घेतली.
आयुषमान भारत योजनेच्या उद्‌घाटनपूर्व तयारीचा पंतप्रधानांकडून आढावा

पंतप्रधान नरेंद्र मोदी यांनी आज आयुषमान भारत योजनेच्या उद्‌घाटनपूर्व तयारीचा आढावा घेतला. या राष्ट्रीय आरोग्य संरक्षण योजनेची घोषणा अलिकडेच अर्थसंकल्पात करण्यात आली आहे. दोन तासापेक्षा जास्त काळ चाललेल्या या उच्चस्तरीय बैठकीत प्रधानमंत्री कार्यालय, आरोग्य आणि कुटुंब कल्याण मंत्रालय तसेच नीति आयोगाने योजनेची अंमलबजावणी करण्याविषयी सुरु असलेल्या कामांबाबत आढावा घेतला आणि पंतप्रधानांनी झालेल्या कामाची प्रशंसाही केली. या योजनेमुळे देशातील प्रत्येक कुटुंबाला 5 लाख रुपयांचे विमा संरक्षण मिळणार आहे. 10 कोटीपेक्षा जास्त गरीब आणि उपेक्षित कुटुंबांना या योजनेचा लाभ मिळू शकेल. लाभधारकांना देशभरात रोखरहित आरोग्य सेवांचा लाभ घेता येणार आहे. आरोग्य केंद्रांच्या माध्यमातून प्राथमिक आरोग्य सुविधा प्रदान करण्याच्या कामाचाही पंतप्रधानांनी आढावा घेतला. सर्व संबंधितांनी योजनेच्या सुविहित अंमलबजावणीसाठी लक्षवेधी पद्धतीने काम करावे आणि समाजातील गरीब वर्गाला या योजनेचा लाभ मिळवून द्यावा, असे आवाहन पंतप्रधानांनी केले.
प्रगतीच्या माध्यमातून पंतप्रधानांनी साधला संवाद

तत्पर प्रशासन आणि वेळेवर अंमलबजावणीसाठीच्या बहुउद्देशीय मंच असलेल्या प्रगतीच्या माध्यमातून पंतप्रधान नरेंद्र मोदी यांनी 11 व्या संवादाचे अध्यक्षस्थान भूषवले. जनतेच्या तक्रारी हाताळणे आणि त्यांच्या निराकरणाच्या प्रगतीचा आढावा पंतप्रधानांनी घेतला. लोकांच्या तक्रारींचं निवारण करणं हा लोकशाहीचा एक महत्त्वाचा पैलू आहे असं सांगून अधिकाऱ्यांनी या संदर्भातल्या कामाला गती द्यावी असं आवाहन पंतप्रधानांनी अधिकाऱ्यांना केले. यावर कार्यवाहीच्या दिशेने एक महिन्यात पावलं उचलावीत ज्याद्वारे काही अपवाद वगळता, जनतेच्या तक्रारीचं निवारण 60 दिवसांत होऊ शकेल. यासंदर्भात वरिष्ठ अधिकाऱ्यांनी हस्तक्षेप करावा याचा पुनरुच्चार पंतप्रधानांनी केला. मध्य प्रदेश, छत्तीसगड, हरियाणा, राजस्थान, गुजरात, महाराष्ट्र, कर्नाटक, उत्तर प्रदेश, बिहार, झारखंड यासह इतर राज्यातल्या रस्ते, रेल्वे, उर्जा, तेल क्षेत्रातल्या पायाभूत प्रकल्पांच्या प्रगतीचा आढावा पंतप्रधानांनी घेतला. व्यापारासाठी सुलभ वातावरणनिर्मितीकडे दृष्टीक्षेप टाकताना, गुंतवणूकीसाठी राज्या-राज्यांमधे निकोप स्पर्धा वाढीला लागल्याची दखल पंतप्रधानांनी घेतली. सकारात्मक वातावरण निर्मितीला गती देण्यासाठी आणखी एकत्रित प्रयत्नांचं आवाहन त्यांनी केलं. डिजीटल इंडिया अंतर्गत मिशन मोड प्रकल्पाबाबत पंतप्रधानांची विचारणा केली. जमिनविषयक नोंदीच्या डिजिटायझेशनचा आढावा घेताना या सर्व नोंदीची आधार बरोबर लवकरात लवकर सांगड घालण्याचं आवाहन त्यांनी केलं. प्रधानमंत्री पीक विमा योजनेच्या यशस्वी अंमलबजावणीवर देखरेख ठेवण्यासाठी हे अतिशय आवश्यक असल्यावर पंतप्रधानांनी जोर दिला. संपूर्ण देशात किती सेवा ऑनलाईन झाल्या आहेत याबाबत जिल्हा स्तरावर व्यापक आढावा घेण्याची गरज त्यांनी नागरिक केंद्रीत सेवांचा आढावा घेताना व्यक्त केली. सामाजिक क्षेत्राचा आढावा घेताना विधवा निवृत्तीवेतन कार्यक्रम आणि कुष्ठरोग निर्मुलन कार्यक्रमाच्या प्रगतीवर पंतप्रधानांनी दृष्टीक्षेप टाकला.
बर्मिंगह्म येथे सुरू असलेल्या राष्ट्रकूल (2022) स्पर्धेत महिलांच्या 68 किलो वजनी गटाच्या कुस्तीमध्ये भारताच्या दिव्याने कांस्यपदक जिंकल्याबद्द्ल पंतप्रधान नरेंद्र मोदी यांनी दिल्या शुभेच्छा

पंतप्रधान नरेंद्र मोदी यांनी भारताची कुस्तीपटु दिव्या हिला बर्मिंगहॅम येथे सुरू असलेल्या राष्ट्रकूल (2022) स्पर्धेत कांस्य पदक जिंकल्याबद्दल शुभेच्छा दिल्या आहेत. पंतप्रधानांनी ट्विट संदेशात म्हटले आहे की भारताचे कुस्तीगीर असामान्य असून त्याचे स्पष्ट प्रतिबिंब राष्ट्रकूल स्पर्धेत उमटले आहे. भारताची महिला कुस्तीपटु दिव्याने कांस्यपदक जिंकल्याबद्दल मला अभिमान आहे. येणाऱ्या कित्येक पिढ्यांसाठी तिचे हे यश भारतीय आपल्या ह्रदयात जतन करून ठेवतील. तिच्या भविष्यातील प्रयत्नांसाठी शुभेच्छा.
राष्ट्रकुल क्रीडा स्पर्धा (सीडब्ल्यूजी) 2022 मध्ये पुरुषांच्या लांब उडी स्पर्धेत रौप्य पदक जिंकल्याबद्दल एम. श्रीशंकर याचे पंतप्रधानांनी केले अभिनंदन

बर्मिंगहॅम येथे सीडब्ल्यूजी 2022 मध्ये पुरुषांच्या लांब उडी स्पर्धेत रौप्य पदक जिंकल्याबद्दल पंतप्रधान नरेंद्र मोदी यांनी एम. श्रीशंकर यांचे अभिनंदन केले आहे. पंतप्रधानांनी आपल्या ट्वीट मध्ये म्हटले आहे; “एम. श्रीशंकर याचे सीडब्ल्यूजी मधील रौप्य पदक विशेष आहे. अनेक दशकांनंतर भारताने सीडब्ल्यूजी मध्ये पुरुषांच्या लांब उडी स्पर्धेत पदक जिंकले आहे. त्याची कामगिरी भारतीय अॅथलेटिक्सच्या भवितव्यासाठी चांगली आहे. त्याचे अभिनंदन. येणाऱ्या काळात तो अधिक उत्कृष्ट कामगिरी करत राहो.”
ने पि ताव येथे म्यानमारच्या स्टेट काऊन्सलरसह माध्यमांना संयुक्तपणे संबोधित करताना पंतप्रधानांनी दिलेले निवेदन

महामहीम, स्टेट काऊन्सलर मान्यवर प्रतिनिधी, माध्यम जगतातील मित्रांनो, मिंगलाबा 2014 मध्ये आशियाई शिखर परिषदेच्या निमित्ताने माझे इथे येणे झाले होते, परंतु सोनेरी भूमी असलेल्या म्यानमारचा हा माझा पहिला द्विपक्षीय दौरा आहे. मात्र ज्या आपुलकीने आमचे स्वागत झाले आहे, मला असे वाटते जणू काही मी माझ्याच घरी आहे. यासाठी मी म्यानमार सरकारचे आभार मानतो. महामहीम, म्यानमार शांतता प्रक्रियेचे तुम्ही केलेले धाडसी नेतृत्व प्रशंसनीय आहे. ज्या आव्हानांचा तुम्ही सामना करत आहात, ते आम्ही जाणून आहोत. “राखीने”राज्यात अतिरेकी हिंसाचारामुळे विशेषतः सुरक्षा दल आणि निष्पाप जीवांच्या हानीमुळे तुम्हाला झालेल्या दुःखात आम्ही सहभागी आहोत. मग ती मोठी शांतता प्रक्रिया असो किंवा एखादी विशेष समस्या सोडवणे असो,आम्ही आशा बाळगतो की,सर्व संबंधित एकत्रितपणे असा तोडगा काढण्याच्या दिशेने काम करुशकतात ज्यामुळे म्यानमारची एकता आणि भौगोलिक अखंडता यांचा आदर राखून सर्वांना शांतता, न्याय आणि सन्मान मिळेल. मित्रांनो, मला वाटते की,भारताच्यालोकशाहीचा अनुभव म्यानमारसाठीदेखील प्रासंगिक आहे. आणि म्हणूनच म्यानमारच्या कार्यकारी, विधिमंडळ तसेच निवडणूक आयोग आणि प्रेस कौन्सिल सारख्या संस्थांच्या क्षमता निर्मितीतील आमच्या व्यापक सहभागाबद्दल आम्हाला अभिमान आहे. शेजारी या नात्याने, सुरक्षेच्या क्षेत्रात आपले हित एकसमान आहे. आपण आपल्या लांबच लांब भू आणि सागरी सीमेवर सुरक्षा आणि स्थैर्य कायम राखण्यासाठी एकत्रितपणे काम करणे आवश्यक आहे. रस्ते आणि पुलांचे बांधकाम, ऊर्जेची जोडणी आणि संपर्क वाढविण्याचे आपले प्रयत्न एका चांगल्या भविष्याच्या दिशेने संकेत देत आहेत. कलादान प्रकल्पामध्ये आम्ही सित्तवे बंदर आणि पालेटवा अंतर्गत जलमार्ग टर्मिनलचे काम पूर्ण केले आहे. आणि रस्ते बांधणीचे काम सुरु आहे. अप्पर म्यानमारच्या गरजा पूर्ण करण्यासाठी भारतातून अतिवेगवान डिझेल ट्रकांची वाहतूक सुरु झाली आहे. आमच्या विकास भागीदारी अंतर्गत म्यानमारमध्ये उच्च दर्जाच्या आरोग्य, शिक्षण आणि संशोधन सुविधांचा विकास हीसमाधानाची बाब आहे. या संदर्भात, म्यानमार माहिती तंत्रज्ञान संस्था आणि प्रगत कृषी संशोधन आणि शिक्षण केंद्र विशेष उल्लेखनीय आहे. ही दोन्ही शिक्षणाची प्रमुख केंद्रे म्हणून वेगाने उदयाला येत आहेत. भविष्यात देखील आमचे प्रकल्प म्यानमारच्या गरजा आणि प्राधान्यक्रमानुसार असतील. आपल्या दोन्ही देशांदरम्यान आज झालेल्या सामंजस्य करारांमुळे आपल्या बहुआयामी द्विपक्षीय सहकार्याला अधिक बळ मिळेल. मित्रांनो, मला हीघोषणा करताना आनंद होत आहे कि आम्ही भारतात येण्यासाठी उत्सुक म्यानमारच्या सर्व नागरिकांना ग्रॅटिस व्हिसा देण्याचा निर्णय घेतला आहे. मला हे सांगताना देखील आनंद होत आहे की,आम्ही भारतातील तुरुंगात असलेल्या म्यानमारच्या 40 नागरिकांना सोडून देण्याचा निर्णय घेतला आहे. आम्ही आशा करतो कि हे लवकरच म्यानमारमध्ये आपल्या कुटुंबियांना पुन्हा भेटू शकतील. महामहीम, ने पी ताव मध्ये माझा वेळ खूपच सार्थकी लागला. म्यानमारमधील आमच्या उर्वरित प्रवासाबाबतही माझ्या मनात उत्साह आहे. आज मी बागान मधील आनंद मंदिराला भेट देणार आहे. आनंद मंदिर आणि अन्य ऐतिहासिक तसेच सांस्कृतिक इमारतींचे गेल्या वर्षी आलेल्या भूकंपात नुकसान झाल्यानंतर भारताच्या सहकार्याने पुनर्निर्माणाचे काम सुरु आहे. यांगॉन येथे भारतीय वंशाच्या समुदायाला भेटण्याव्यतिरिक्त मी धार्मिक आणि ऐतिहासिक महत्वाच्या स्मारकांनाही भेट देणार आहे. मला खात्री आहे कि आगामी काळात आपण परस्परांच्या लाभासाठी सशक्त आणि दृढ भागीदारी बनवण्यासाठी एकत्रितपणे काम करू. धन्यवाद ! चेजू तिन बा दे !
दुष्काळ आणि पाणी टंचाईबाबत पंतप्रधानांनी छत्तीसगडच्या मुख्यमंत्र्यांबरोबर आढावा घेतला

पंतप्रधान नरेंद्र मोदी यांनी आज छत्तीसगडच्या मुख्यमंत्र्यांबरोबर राज्यातल्या अनेक भागातल्या दुष्काळ आणि पाणी टंचाईबाबत एका उच्चस्तरीय बैठकीत चर्चा केली. छत्तीसगडचे मुख्यमंत्री डॉ. रमणसिंग बैठकीला उपस्थित होते. केंद्र सरकार आणि छत्तीसगडचे वरिष्ठ अधिकारीही या बैठकीला उपस्थित होते. या वर्षासाठी राज्य आपत्ती प्रतिसाद निधीतून राज्यासाठी 835.695 कोटी रुपये निधी देण्यात आला. 2015-16 या वर्षासाठी राष्ट्रीय आपत्ती प्रतिसाद निधीतील केंद्राचा वाटा म्हणून वितरित करण्यात आलेल्या 249.725 कोटी निधी व्यतिरिक्त हा निधी आहे. 2016-17 या वर्षासाठीचा पहिला हप्ता म्हणून या निधीतून आणखी 94.875 कोटी रुपये देण्यात आले. जलसंरक्षणासाठी राज्याने हाती घेतलेल्या योजनांचा उल्लेख मुख्यमंत्र्यांनी केला. यामधे 8 हजार 55 जलसाठे आणि शेततळ्यातील गाळ उपसणे, 44 हजार 181 नवीन शेततळ्यांची निर्मिती आणि 9 हजार 851 भूजल पुनर्भरण संरचनांची निर्मिती यांचा समावेश आहे. राज्याने दुष्काळ मदत कार्यक्रमाअंतर्गत हाती घेतलेल्या उपाययोजनांमधे प्रत्येक जिल्ह्यात पिण्याचे पाणी आणि अन्नधान्याची तरतूद करण्याचा समावेश आहे. गावांमधे कुणीही उपाशी राहत नाही याची खात्री करण्यासाठी प्रत्येक ग्रामपंचायतीत एक क्विंटल तांदूळ देण्यात आल्याचे मुख्यमंत्र्यांनी सांगितले. पाणलोट क्षेत्र निश्चित करण्यासाठी राज्याने रिमोट सेलिंग तंत्रज्ञानाचा उपयोग केला असून त्यानुसार सिंचन धोरण ठरवण्यात आले आहे. 14 व्या वित्त आयोगाच्या शिफारशींच्या अंमलबजावणीबाबत मुख्यमंत्र्यांनी पंतप्रधानांचे आभार मानले. स्थानिक स्वराज्य संस्थांना उपलब्ध करुन देण्यात आलेल्या अतिरिक्त निधीमुळे निधीअभावी रखडलेल्या नळपाणीपुरवठा योजना पुन्हा सुरु करणे शक्य झाले आहे. आता राज्यातील सर्व नळपाणीपुरवठा योजना कार्यरत आहे. राज्य सरकारच्या वनीकरण प्रयत्नांबद्दलही मुख्यमंत्र्यांनी माहिती दिली. 2022 पर्यंत कृषी उत्पन्न दुप्पट करण्याबाबतच्या राज्य सरकारच्या धोरणाचे सादरीकरणही त्यांनी केले. पंतप्रधान कृषी वीमा योजनेबाबत राज्य सरकारने केलेल्या पूर्व तयारीबद्दल पंतप्रधानांनी कौतुक केले. इतर राज्यांनीही याचा आदर्श म्हणून अभ्यास करावा असे पंतप्रधानांनी सांगितले. केंद्र आणि राज्याने एकत्रित काम करण्याचा निर्धार व्यक्त करत या बैठकीचा समारोप झाला.
परराष्ट्र मंत्रालयाच्या दुभाष्यांच्या कॅडरमध्ये संयुक्त सचिव पातळीच्या समतुल्य दोन पदांची निर्मिती करण्यास मंत्रीमंडळाची  मान्यता

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत परराष्ट्र मंत्रालयाच्या दुभाषि पदाच्या संवर्गांतील संयुक्त सचिव पातळीच्या दोन पदांच्या निर्मितीस केंद्रीय मंत्रिमंडळाने मंजुरी दिली आहे. हा निर्णय दुभाषांचे कॅडर कौशल्य वाढविण्यासाठी आणि दुभाषांच्या प्रशिक्षणासाठी विशेष मदत करेल. हे मापदंड जागतिक पातळीवरील उच्चस्तरीय द्विपक्षीय आणि बहुपक्षीय कार्यक्रमांच्या दरम्यान भाषेच्या आदानप्रदानासाठी भारत सरकारला लक्षणीय ठरणार आहे.
जपानचे माजी पंतप्रधान शिंजो अॅबे यांच्यावरचा हल्ला धक्कादायक – पंतप्रधान

जपानचे माजी पंतप्रधान शिंजो अॅबे यांच्यावरचा हल्ला धक्कादायक आणि निषेधार्ह असल्याचे पंतप्रधान नरेंद्र मोदी यांनी म्हटले आहे. पंतप्रधानांनी आपल्या ट्विट संदेशात म्हटले आहे; "माझे प्रिय मित्र अॅबे शिंजो यांच्यावर झालेल्या हल्ल्याने तीव्र दु:ख झाले. आम्ही आणि आमच्या प्रार्थना शिंजो अॅबे, त्यांचे कुटुंबिय आणि जपानच्या नागरिकांसोबत आहेत."
व्हायब्रंट गुजरात शिखर परिषदेला भेट देण्यासाठी डेन्मार्कच्या पंतप्रधानांची भारताला भेट

व्हायब्रंट गुजरात जागतिक शिखर परिषद – 2019 साठी डेन्मार्कचे पंतप्रधान लार्स लोक्के रासमुस्सीन 18-19 जानेवारी या काळात भारत दौऱ्यावर आहेत. या परिषदेत डेन्मार्क हा भागिदार देश म्हणून सहभागी होत आहे. प्रमुख डॅनिश कंपन्याच्या मुख्य कार्यकारी अधिकाऱ्यांचा समावेश असलेल्या व्यापारी प्रतिनिधी मंडळही डेन्मार्कच्या पंतप्रधानांसमवेत भारतात दाखल झाले आहे. गांधीनगर इथल्या व्हायब्रंट गुजरातच्या पार्श्वभूमीवर डेन्मार्कच्या पंतप्रधानांनी पंतप्रधान नरेंद्र मोदी यांच्यासमवेत द्विपक्षीय चर्चा केली. याआधी एप्रिल 2018 मधे पहिल्या भारत-नॉर्डिक परिषदेदरम्यान या दोन पंतप्रधानांची भेट झाली होती. यावेळी उभय नेत्यांनी द्विपक्षीय सहकार्याच्या विविध मुद्यांवर तसेच परस्पर हिताच्या विविधांगी मुद्यांवर चर्चा केली. दोन्ही देशादरम्यान द्विपक्षीय व्यापार आणि गुंतवणूक वाढविण्यासाठी प्रचंड क्षमता आहे, यावर यावेळी भर देण्यात आला. भारतासाठी महत्वपूर्ण असणाऱ्या अनेक तंत्रज्ञानात डेन्मार्क जागतिक क्षेत्रात आघाडीवर आहे. डेन्मार्ककडे कौशल्य आहे, असं सांगून जगाला नव्या तंत्रज्ञानाची गरज आहे, असे पंतप्रधान नरेंद्र मोदी म्हणाले. अन्न सुरक्षा, जल व्यवस्थापन, हवामान बदल, शाश्वत विकास यांसारख्या जागतिक स्तरावरच्या समस्यांच्या निराकरणासाठी भारत आणि डेन्मार्कने संशोधन मंच विकसित करावा, यासाठी पंतप्रधानांनी प्रोत्साहन दिले. या बैठकीदरम्यान दोन सामंजस्य करारांवर स्वाक्षऱ्या झाल्या. भारतीय नौवहन मंत्रालय आणि डेन्मार्कचे व्यापार आणि वित्तीय व्यवहार मंत्रालय यांच्या सागरी मुद्यांविषयी एक सामंजस्य करार झाला. गोव्यात पणजी इथे अर्बन लिव्हिंग लॅब उभारणीसाठी इमॅजिन पणजी स्मार्ट सिटी डेव्हलपमेंट आणि नवी दिल्लीतली डॅनिश यांच्यात सामंजस्य करार झाला. नौवहन, नवीकरणीय उर्जा, पर्यावरण, कृषी, अन्न प्रक्रिया यासारख्या क्षेत्रात 130 डॅनिश कंपन्यांनी भारतात गुंतवणूक केली आहे. स्मार्ट अर्बन डेव्हलपमेंट, कचऱ्यातून उर्जा यासारख्या इतर क्षेत्रातही विस्तारासाठी, या कंपन्या उत्सुक आहेत. नौवहन आणि नवीकरणीय उर्जा क्षेत्रात गुजरातमधे महत्वाच्या अनेक डॅनिश कंपन्या आहेत. भारत भेटीदरम्यान डेन्मार्कचे पंतप्रधान डॅनिश सांस्कृतिक संस्था आणि नवी दिल्लीतल्या डॅनिश दुतावासाच्या नव्या इमारतीचे 19 जानेवारीला उद्‌घाटन करतील. ते आग्रा इथंही भेट देतील.
रोहतक इथल्या राष्ट्रीय युवा महोत्सवाच्या उद्‌घाटन समारंभाला पंतप्रधानांनी व्हिडिओ कॉन्फरन्सिंगद्वारे संबोधित केले

पंतप्रधान नरेंद्र मोदी यांनी रोहतक इथल्या राष्ट्रीय युवा महोत्सवाच्या उद्‌घाटन समारंभाला व्हिडिओ कॉन्फरन्सिंगद्वारे संबोधित केले. युवा दशेतच एखादी व्यक्ती काय प्राप्त करू शकते याचे उदाहरण म्हणजे स्वामी विवेकानंद यांचे जीवन होय. युवावर्ग सध्या जे काम करत आहे त्याने देशाचे भविष्य घडण्यासाठी मदत होणार आहे असे पंतप्रधान म्हणाले. ‘डिजिटल इंडियासाठी युवा वर्ग’ ही या महोत्सवाची संकल्पना असून त्याबद्दल पंतप्रधानांनी आनंद व्यक्त केला. रोकडरहित वाढत्या व्यवहारासंदर्भात युवावर्गाने जनतेला मार्गदर्शन करावे असे आवाहन त्यांनी केले. भ्रष्टाचार आणि काळा पैसा यामुळे देशाच्या प्रगतीवर विपरित परिणाम होत असल्याचे पंतप्रधान म्हणाले. तंत्रज्ञानाच्या प्रभावामुळे काळ बदलला आहे. भ्रष्टाचाराविरोधातल्या लढ्यात युवकांच्या मिळणाऱ्या पाठिंब्यामुळे देशात सकारात्मक बदल घडवणे शक्य असल्याची खात्री आपल्याला पटली आहे असे पंतप्रधान म्हणाले.
आंतरराष्ट्रीय संघटित गुन्हे आणि आंतरराष्ट्रीय दहशतवाद यांच्याशी सामना करण्यासाठी भारत आणि उजबेकिस्तान यांच्या दरम्यान झालेल्या सहकार्य कराराला केंद्रीय मंत्रिमंडळाची कार्योत्तर मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये आंतरराष्ट्रीय संघटित गुन्हे आणि आंतरराष्ट्रीय दहशतवाद यांच्याशी सामना करण्यासाठी भारत आणि उजबेकिस्तान यांच्या दरम्यान झालेल्या सहकार्य कराराला कार्योत्तर मान्यता देण्यात आली. या कराराचा उद्देश दहशतवाद आणि दहशतवादाला दिली जाणारी आर्थिक मदत तसेच संघटित गुन्हे आणि त्यासंबंधीच होणारे अपराध थांबवता यावेत असा आहे. याशिवाय देशांतर्गत असलेले कायदे हे आंतरराष्ट्रीय पातळीवर वापरताना दोन्ही देशांच्या गुप्तचर संस्था आणि त्यांच्या नियमांचे पालन करताना अधिकारी वर्गांमध्ये सहकार्यवृद्धी होणे गरजेचे आहे. हे लक्षात घेवून सामंजस्य करार करण्यात आला आहे.
पंतप्रधानांनी काशी विश्वनाथ मंदिराला भेट देऊन उपस्थितांना संबोधित केले

पंतप्रधान नरेंद्र मोदी यांनी आज वाराणसी येथे काशी विश्वनाथ मंदिराला भेट देऊन दर्शन घेतले. प्रतिकात्मक भूमिपूजनानंतर त्यांनी काशी विश्वनाथ मंदिराजवळ उपस्थितांना संबोधित केले. काशी विश्वनाथ धाम प्रकल्पाशी जोडले जाणे म्हणजे आपल्याला आशीर्वाद प्राप्त झाल्याची भावना त्यांनी व्यक्त केली. या प्रकल्पाशी संबंधित अधिकाऱ्यांनी निष्ठेने काम केल्याबद्दल त्यांनी प्रशंसा केली. मंदिराच्या आजूबाजूला जागा असणाऱ्या लोकांनी, या प्रकल्पासाठी आपल्या जागा सरकारला अधिग्रहीत करण्यासाठी परवानगी दिल्याबद्दल त्यांनी जनतेचे आभार मानले. काशी विश्वनाथ मंदिर शतकानुशतकं चढ-उतार झेलत उभं आहे. दोन दशकांपूर्वी राणी अहिल्याबाई होळकर यांनी काशी विश्वनाथ मंदिरासाठी केलेल्या कार्याचे त्यांनी स्मरण केले. त्यानंतर मंदिर आणि परिसराकडे सत्तेवर असलेल्यांनी फारसं लक्ष दिलं नाही असे पंतप्रधान म्हणाले. काशी विश्वनाथ मंदिराजवळच्या सुमारे 40 मंदिरावर काही काळापासून अतिक्रमण झाले होते आता ही मंदिरे अतिक्रमणमुक्त करण्यात आली आहेत. गंगानदी आणि काशी विश्वनाथ मंदिर यात थेट संपर्क जोडण्याचे प्रयत्न सुरू आहेत. हा प्रकल्प इतरांसाठी आदर्श ठरेल आणि काशीला नवी जागतिक ओळख देईल असा विश्वास पंतप्रधानांनी व्यक्त केला.
लखनौमधे उत्तर प्रदेश गुंतवणुकदार शिखर परिषदेचे 21 फेब्रुवारीला पंतप्रधानांच्या हस्ते उद्‌घाटन

पंतप्रधान नरेंद्र मोदी उद्या लखनौ येथे दोन दिवसीय उत्तर प्रदेश गुंतवणुकदार शिखर परिषद 2018 चे उद्‌घाटन करणार आहेत. राजनाथ सिंह, अरुण जेटली, निर्मला सीतारमण, नितीन गडकरी, सुरेश प्रभू, स्मृती इराणी, रवी शंकर प्रसाद, डॉ. हर्षवर्धन, व्ही.के.सिंग, धर्मेंद्र प्रधान यांच्यासह अनेक केंद्रीय मंत्री या परिषदेत सहभागी होऊन राज्यासाठी गुंतवणूक आणण्यासाठी वेगवेगळ्या सत्रांचे अध्यक्षपद भूषवणार आहेत. पंतप्रधान 21 फेब्रुवारीला शिखर परिषदेचे उद्‌घाटन करतील तर राष्ट्रपती रामनाथ कोविंद समारोपाच्या सत्राला उपस्थित राहतील. उत्तर प्रदेशमधल्या गुंतवणुकीच्या संधी आणि क्षमता यांचे दर्शन घडवण्यासाठी उत्तर प्रदेश सरकारने हा कार्यक्रम आयोजित केला आहे. मंत्री, कॉर्पोरेट जगतातले नेते, धोरणकर्ते, आंतरराष्ट्रीय संस्था आणि शैक्षणिक संस्थांचे प्रमुख यांना एकत्रित येण्यासाठी जागतिक व्यासपीठ या कार्यक्रमामुळे उपलब्ध होणार असून त्यामुळे राज्याच्या आर्थिक प्रगतीला चालना मिळणार आहे. या कार्यक्रमासाठी फिनलॅन्ड, जपान, झेक रिपब्लिक, थायलंड, स्लोव्हाकिया आणि मॉरिशस ही सात राष्ट्रे भागीदार देश म्हणून ओळखली जाणार आहेत. या परिषदेदरम्यान अनेक सांमजस्य करारावर स्वाक्षऱ्या अपेक्षित आहेत. राज्यांच्या सर्वांगीण विकासासाठी आपापल्या क्षमतांचे दर्शन घडवत गुंतवणुकदारांना आकर्षित करत, राज्यांनी सहकार्याच्या आणि स्पर्धात्मक संधीयवाद भावनेने काम करावे असे आवाहन पंतप्रधानांनी केले होते त्याला अनुसरुन ही परिषद आयोजित करण्यात आली आहे. आपली प्रतिबद्धता राखत पंतप्रधानांनी गुवाहाटी येथे 4 फेब्रुवारीला जागतिक गुंतवणुकदार परिषदेचे तर 18 फेब्रुवारीला मॅग्नेटिक महाराष्ट्र परिषदेचे उद्‌घाटन केले.
महिला हॉकीमध्ये आपले पदक थोडक्यात हुकले मात्र या संघात नव भारताचे  चैतन्य प्रतिबिंबित- पंतप्रधान

महिला हॉकीमध्ये आपले पदक थोडक्यात हुकले मात्र या संघात नव भारताचे चैतन्य प्रतिबिंबित होत आहे जिथे आपण आपली सर्वोत्तम कामगिरी करत नवी उंची गाठतो, असे पंतप्रधान नरेंद्र मोदी यांनी म्हटले आहे. टोक्यो ऑलिम्पिक 2020 मधली आपल्या महिला हॉकी संघाची शानदार कामगिरी आपल्या सदैव स्मरणात राहील असे पंतप्रधानांनी म्हटले आहे. ‘टोक्यो ऑलिम्पिक 2020 मधली आपल्या महिला हॉकी संघाची शानदार कामगिरी आपल्या सदैव स्मरणात राहील. त्यांनी त्यांची सर्वोत्तम कामगिरी केली. संघातल्या प्रत्येक खेळाडूने साहस, कौशल्य आणि चिकाटीचे दर्शन घडवले. उत्तम कामगिरी करणाऱ्या या असामान्य संघाचा भारताला अभिमान आहे,’ असे ट्वीट पंतप्रधानांनी केले आहे. महिला हॉकीमध्ये आपले पदक थोडक्यात हुकले मात्र या संघात नव भारताचे चैतन्य प्रतिबिंबित होत आहे जिथे आपण आपली सर्वोत्तम कामगिरी करत नवी उंची गाठतो. सर्वात महत्वाचे म्हणजे #टोक्यो ऑलिम्पिक 2020 मधले या संघाचे यश भारताच्या युवा कन्यांना हॉकीकडे वळण्यासाठी आणि उत्तम कामगिरी करण्यासाठी प्रेरित करेल. या संघाचा अभिमान आहे, असे पंतप्रधानांनी म्हटले आहे.
संसदेच्या हिवाळी अधिवेशन 2015 च्या प्रारंभापूर्वी पंतप्रधानांनी संसद भवनाबाहेर माध्यमांशी साधलेला संवाद

नमस्कार सहकाऱ्यांनो/मित्रांनो, 26 नोव्हेंबर 1949 या दिवशी भारताच्या राज्य घटनेला स्विकृती दिली गेली. हा दिवस दरवर्षी “संविधान दिन” म्हणून साजरा करण्याचा निर्णय केंद्र सरकारने घेतला आहे. देशभरात राज्य घटनेबद्दल जागरुकता वाढावी, विद्यार्थ्यांनी घटनेच्या प्रास्ताविकाचे वाचन करावे, आणि राज्य घटना हळू-हळू आपल्या जीवनाचा घटक बनावी, हाच आमचा प्रयत्न आहे. घटनेच्या निर्मितीत ज्या महापुरुषाची महत्त्वपूर्ण भूमिका राहिली आहे, त्या बाबासाहेब आंबेडकराचे हे 125 वे जयंती वर्ष आहे, हे आमचे भाग्य आहे आणि हा योगायोग पण खूपच प्रेरीत करणारा आहे. आपण पाहिले असेल की, हा संसद भवनाचा परिसर खूप उजळला आहे. आणि मला विश्वास आहे की, या सत्रा दरम्यान, उत्तम विचार, उत्तम चर्चा, उत्तम नव-नव्या नाविन्यपूर्ण कल्पनांमुळे संसदेचा अंतर्भागही चमकत राहिल. सर्व राजकीय पक्षांच्या मान्यवरांशी काल माझी चर्चा झाली. खूप चांगली चर्चा झाली, चांगल्या वातावरणात झाली आणि सदनाचे कामकाज चांगल्या पध्दतीने व्हायला पाहिजे, याबाबत सर्वांचा एकमताचा सूर होता. चर्चेसाठी संसदेपेक्षा अधिक मोठे आणि चांगले केंद्र असूच शकत नाही. वाद व्हावे, विवाद व्हावे, चर्चा व्हावी हाच तर संसदेचा आत्मा आहे. बाकी कामांसाठी पूर्ण देशाचे मैदान उपलब्ध आहे आणि मला आनंद वाटतो की सर्व पक्षांनी वाद-विवाद आणि चर्चेसाठी सकारात्मक दृष्टिकोन मांडला. मला आशा आहे की, देशाची संसदेकडून जी अपेक्षा आहे, ती अपेक्षा पूर्ण करण्यासाठी आम्ही सर्व संसदपटू कोणतीही कसर बाकी ठेवणार नाही. आज 26 नोव्हेंबर संविधान दिन. आमची राज्यघटना हा आशेचा किरण आहे, ती पथदर्श आहे. राज्यघटना आमचा मार्ग कायम प्रकाशित करत आहे आणि जेव्हा मी hope म्हणतो तेव्हा hope चा अर्थ एच म्हणजे सौहार्दता, ओ म्हणजे संधी, पी म्हणजे लोकांचा सहभाग आणि ई म्हणजे समानता असा आहे. खूप-खूप धन्यवाद मित्रांनो.
एअर इंडिया आणि तिची सहाय्यक, संयुक्त प्रकल्पांच्या निर्गुंतवणूक आणि विशेष प्रकल्प स्थापनेसाठी मंत्रिमंडळाची मान्यता

एअर इंडिया आणि याची सहाय्यक कंपनी/ संयुक्त प्रकल्पांच्या निर्गुंतवणूकीसाठी विशेष प्रकल्प स्थापनेला मंत्रिमंडळाने पूर्वलक्षी प्रभावाने मान्यता दिली आहे. तपशील- नागरी विमान मंत्रालयाने विशेष प्रकल्प निर्मितीसाठी आदेश जारी केला आहे. एअर इंडिया असेट होल्डिंग हा विशेष प्रकल्प 22 जानेवारी 2018 ला स्थापन करण्यात आला. नव्याने निर्माण करण्यात आलेल्या विशेष प्रकल्पात एअर इंडियाचे रुपये 29,464 कोटीचे कर्ज, एआयएटीएसएल, एएएसएलसारख्या, एअर इंडियाच्या धोरणात्मक निर्गुंतवणूकीचा भाग नसलेल्या सहाय्यक कंपन्या, कमी महत्वाची संपत्ती, चित्रे, इतर कलाकृती हस्तांतरित करण्याचा निर्णय घेण्यात आला आहे.
जम्मू काश्मीरच्या नव्याने निवडून आलेल्या सरपंचांनी घेतली पंतप्रधानांची भेट

जम्मू काश्मीरमधल्या नव्याने निवडून आलेल्या 48 सरपंचांनी आज पंतप्रधान नरेंद्र मोदी यांची दिल्लीत भेट घेतली. जम्मू काश्मीर पंचायत परिषदेचे अध्यक्ष शाफीक मीर यांनी या समूहाचे प्रतिनिधीत्व केले. प्रतिनिधींनी जम्मू-काश्मीरमध्ये स्थानिक स्वराज्य संस्थांच्या पंचायत निवडणुका शांततेने आणि यशस्वीतेने पार पाडण्यासाठी दिलेल्या प्रोत्साहानाबद्दल पंतप्रधानांचे आभार आणि प्रशंसा केली. पंतप्रधानांनी त्यांच्या सदिच्छा निवडून आलेल्या नव सरपंचांना दिल्या. पंतप्रधानांनी लोकांच्या राहणीमानाचा दर्जा उंचावण्यासाठी आणि लोककल्याणासाठी कार्य करावे असे सांगितले. त्यांनी सरंपंचाना आश्वासन दिले की, ते आणि त्यांचे सरकार नवप्रतिनिधींच्या खांद्याला खांदा लावून राज्याच्या कल्याणासाठी, जनसमुहाच्या आकांक्षा पूर्ण करण्यासाठी कार्य करेल. त्यांनी प्रतिनिधींना लोकांची रुची लक्षात घेऊन प्राथमिकतेवर भर देण्यास सांगितले. पंतप्रधानांनी निवडून आलेल्या प्रतिनिधींचे त्यांनी प्रतिकुल परिस्थितीत धैर्याने तोंड देऊन, धमक्या आणि दहशत असताना सुद्धा लोकशाही प्रक्रियेत सहभागी झाल्याबद्दल कौतुक केले. त्यांनी प्रतिनिधींना पंचायत राज मॉडेल यशस्वीपणे राबवण्यासाठी केंद्र सरकारचा संपूर्ण पाठिंबा असल्याचे तसेच लोकांच्या पायाभूत गरजा आणि तक्रारी यांना प्रतिसाद देण्यात कटिबद्ध असल्याचे सांगितले. त्यांनी तळागाळातील संस्थांना जम्मू काश्मीरमध्ये सध्या अवलंबिण्यात येत असलेला हिंसेचा मार्ग तसेच स्थानिक लोकांचा विकास, त्यांचे अधिकार सुरक्षित ठेवण्याचे आश्वासन देऊन भरीव कार्य करण्यात येणार असल्याचे सांगितले.